মৰিয়নিৰ বিধায়কৰ ব্যৱহাৰ\nby পৰেশ মালাকাৰ\nJune 11, 2022 2:48 pm\nমৰিয়নিৰ বিধায়কজনে ৰাজহুৱাকৈ কি ভাষা ব্যৱহাৰ কৰি কেমেৰাৰ আগত কথা ক'লে আপোনালোক সকলোৱে দেখিলে। এতিয়া সেই ভিডিঅ'টো সৰ্বত্ৰ বনজুইৰ দৰে বিয়পি পৰিব। কিন্তু এইটো এটা সাধাৰণ কথানে? এই যে আজিকালি কিছুমান নঘটিব লগা ঘটনা ঘটে, নকৰিবলগীয়া কাম মানুহে কৰে, নক'বলগীয়া কথা কয়- যিবোৰক আমি ইংৰাজীত new normal আখ্যা দিওঁ, মানে সেইবোৰক আমি এতিয়া স্বাভাৱিক বুলি গ্ৰহণ কৰি লওঁ - এইটো কিন্তু এটা বৰ বিপজ্জনক প্ৰবণতা।\nএই বিধায়কজনে ৰাজহুৱাকৈ কোনো সংকোচ নকৰাকৈ এনে অবাইচ মাত মাতি কথা কোৱাটো আমি এতিয়া গ্ৰহণযোগ্য কৰি ল'ম নেকি? এইখিনিতে আমি এটা কথা ভাবি চোৱা উচিত। ভাষা কেৱল ভাষা নহয়। ভাষা এক আচৰণো। আমি সভা-সমিতি, চৰকাৰী-বেচৰকাৰী ৰাজহুৱা অনুষ্ঠান, অফিচ, আদালত, বিধানসভা, সংসদত আমাৰ যি মন যায় তাকে ক'ব পাৰিমনে? নোৱাৰোঁ। নোৱাৰোঁ যদি কিয় নোৱাৰোঁ? এই কাৰণেই নোৱাৰোঁ যে আমি ব্যৱহাৰ কৰা প্ৰতিটো শব্দ, বাক্যৰ অন্তৰালত যুক্তি, সত্য, তথ্য, নিয়ম-নীতি, ন্যায়, আৰু সামাজিক কল্যাণৰ লগতে আন বহু কথা জড়িত হৈ থাকে। এই কথাবোৰৰ মাত্ৰা আৰু বহুগুণ বাঢ়ি যায়, যেতিয়া মানুহজন এজন ৰাজহুৱা ব্যক্তি হয়, অৰ্থাৎ যেতিয়া মানুহজন এক গুৰুত্বপূৰ্ণ চৰকাৰী পদবীত থাকে।\nবিধায়ক শব্দটোৰ অৰ্থ কি? বিধায়ক শব্দটোৰ অৰ্থ হ'ল যিয়ে বিধি প্ৰণয়ণ কৰে। বিধি প্ৰণয়ণ কৰা কথাটো ইমান উলা-মূলা কথানে? অৰ্থাৎ এই বিধায়কসকলে বিধানসভাত বিধি, আইন প্ৰণয়ণ কৰিব যিবোৰ আইনৰ দ্বাৰা আমি শাসিত হ'ম, আমাৰ সাধাৰণ মানুহৰ,নাগৰিকৰ জীৱন পৰিচালিত হ'ব। এই কথাটো আমি অলপ দকৈ ভাবি চোৱা উচিত নহয়নে? যিজন মানুহে সামাজিক সৌজন্য আৰু শালীনতা বজায় ৰাখি কথা ক'ব নোৱাৰে, যিজন মানুহৰ সমূলি আত্মনিয়ন্ত্ৰণ নাই, সেইজন মানুহক আমি আমাৰ জীৱন নিয়ন্ত্ৰণ কৰা আইন প্ৰণয়ণৰ দায়িত্ব দিব পাৰোঁনে?\nপ্ৰসঙ্গক্ৰমে আমি এটা কথা মনত পেলাওঁচোন। কলিকতা উচ্চ ন্যায়ালয়ৰ প্ৰাক্তন ন্যায়াধীশ চিন্নাস্বামী স্বামীনাথন কৰনানক তেওঁৰ অহৌবলিয়া কথা-বাৰ্তা আৰু আচৰণৰ বাবে ভাৰতৰ উচ্চতম ন্যায়ালয়ে ছমাহৰ বাবে জেল দিয়া নাছিল জানো?\nএতিয়া মৰিয়নিৰ বিধায়ক গৰাকীৰ কি হ'ব? গোটেই ঘটনাটোৰ গম্ভীৰতালৈ নগৈ, আমি তাক কেৱল এটা হাঁহি -ফূৰ্তিৰ মুখৰোচক কথা হিচাপে ল'ম নেকি? তেওঁ ৰাজহুৱাকৈ অবাইচ মাত মাতিব। তাক আমি আমাৰ টেলিফোনেৰে চাৰিওফালে বিয়পাই দি বাৰে বাৰে চাই কাৰোবাৰ ব্যৱসায়িক স্বাৰ্থত অৰিহণা যোগাম আৰু মূৰকত বিধায়কৰ পদবীটো, বিধানসভাখন হাঁহিয়াতৰ পাত্ৰ কৰি পেলাম। তাৰ বাবে সেই বিধায়কজনৰ একো আহে নাযায়। ক্ষতি হ'ব আমাৰ, ৰাইজৰ। বিধানসভাৰ দৰে এটা ৰাজহুৱা অনুষ্ঠানৰ। এনে ফচহু আৰু ফটুৱা ব্যক্তি এজন যে এটা সমষ্টিৰ ৰাইজৰ প্ৰতিনিধি হিচাপে বিধানসভালৈ নিৰ্বাচিত হ'ব পাৰিলে, তাৰ কাৰণে কোন দায়ী?\nতাৰ কাৰণে দায়ী এতিয়া ভাৰতীয় জনতা পাৰ্টি আৰু আগতে তাৰ বাবে দায়ী আছিল কংগ্ৰেছ। তেওঁলোক প্ৰথম জগৰীয়া। দ্বিতীয় জগৰীয়া মৰিয়নিৰ যিসকল ভোটাৰে তেওঁক ভোট দি নিৰ্বাচিত কৰিছে তেওঁলোক। কি বিচাৰ বিৱেচনাৰে এটা ৰাজনৈতিক দলে এনে এজন মানুহক প্ৰাৰ্থিত্ব দিয়ে বাৰু? এইটো এটা নিদাৰুণ প্ৰশ্ন। আজি যিসকল লোক সাংসদ, বিধায়ক হিচাপে নিৰ্বাচিত হৈছে তেওঁলোকৰ বেছিভাগ কেনে মানুহ? তেওঁলোকৰ বেছিভাগেই নানা ধৰণৰ দুষ্কাৰ্য, দুৰ্নীতি আৰু অপৰাধত জড়িত লোক বুলি বিভিন্ন মহলে অভিযোগ কৰি আহিছে। ই সামগ্ৰিকভাৱে আমাৰ ব্যৱস্থাটোৰ এক গভীৰ সংকটৰ কথা আৰু আমাৰ সমাজৰ সংকটৰ কথা নুসূচায়নে? এইবোৰ ভাবিলে ভয়লগা কথা।\nকিন্তু, সেই সাধাৰণ কথাবোৰ উল্লেখ কৰি আমি মৰিয়নিৰ বিধায়কজনৰ কথা পাহৰি যামনে? তেওঁ সাৰি যাব নেকি? এই ক্ষেত্ৰত সাধাৰণ নাগৰিক হিচাপে আমাৰ একো কৰিবলগীয়া নাইনে? নিশ্চয় আছে। প্ৰচাৰ মাধ্যমৰ লগত জড়িত ব্যক্তিসকলে বিধায়কজনে যিভাবে কথাখিনি কৈছিল সেইভাবে কথাখিনি প্ৰচাৰ নকৰি সম্পাদিত ৰূপতহে কথাখিনি এৰি দিব লাগে। সামাজিকভাৱে এনে অবাইচ মাত মতাৰ বাবে তেওঁক জবাবদিহি কৰিব লাগে। তেওঁক ক্ষমা খুজিবলৈ ক'ব লাগে।\nকিন্তু মূল দায়িত্ব ভাৰতীয় জনতা পাৰ্টিৰ। তেওঁলোক আৰু তেওঁলোকৰ পিতৃ সংগঠন স্বয়ং সেৱক সংঘই এই ক্ষেত্ৰত কি কয়? তেওঁলোকেতো অনবৰতে সংস্কাৰী ব্যৱহাৰ,আচৰণৰ কথা কৈ থাকে। ল'ৰা-ছোৱালীক ভাৰতীয় পৰম্পৰা আৰু নীতিশিক্ষা দিয়াৰ কথা কয়। এয়া কি নীতিশিক্ষা? কি আচৰণ? এয়া কি ভাৰতীয় পৰম্পৰাৰ উদাহৰণ? ইয়াৰ পৰা আমাৰ ল'ৰা-ছোৱালী, উঠি অহা চামে কি শিক্ষা ল'ব? তেওঁলোকে এই বিধায়কজনক এৰি দিবনে? ভাৰতীয় জনতা পাৰ্টিৰ অসমৰ সভাপতিয়ে এই ক্ষেত্ৰত একো এটা পদক্ষেপ নল'বনে? বিধানসভাৰ অধ্যক্ষ,তেওঁ একো নকৰিব নেকি? মুখ্যমন্ত্ৰী, তেওঁৰ সতীৰ্থ বিধায়ক এজনৰ এনে আচৰণ সম্পৰ্কে তেওঁৰো একো ক'বলগীয়া নাই নেকি? শেষত আহিল সমষ্টিৰ ভোটাৰসকল, আপোনালোকে কেনে মানুহ এজন আপোনালোকৰ প্ৰতিনিধি হিচাপে নিৰ্বাচন কৰিলে? তেওঁৰ ব্যৱহাৰৰ বাবে আপোনালোকে একো নক'বনে? আপোনালোকে তেওঁক তেওঁৰ বক্তব্যৰ বাবে জগৰীয়া নকৰিবনে?
